ועדת הכספים, כנסת 23, פרוטוקול מספר 14, 2020-04-01 09:00

עודד פורר: בוקר טוב, אני מתכבד לפתוח את ישיבת ועדת הכספים.

עודד פורר: היום יום רביעי, ז' בניסן, 1 באפריל 2020.

עודד פורר: נתחיל את הדיון עם עדכון מרשות המיסים על התייחסות להתמודדות עם משבר הקורונה, כולל ההתנהלות שלהם, או הכותרות או ההודעות לעיתונות שיצאו במהלך השבוע על תוכנית שקיימת.

עודד פורר: גם נשמע התייחסות לשאלות שעלו פה מהוועדה בדיון שהיה לנו עם מנהל רשות המיסים.

עודד פורר: חבר הכנסת קרעי, הצעה לסדר, בבקשה.

שלמה קרעי: תודה, אדוני היושב-ראש.

שלמה קרעי: ההצעה לסדר נוגעת בעצם לדיון עצמו, לנושא של הקורונה.

שלמה קרעי: הנחתי מכתב על שולחנך, אדוני היושב-ראש, וגם הצעת חוק בנושא אותם אלה שלא מצליחים למכור את דירתם, ועלולים לשלם מס רכישה בתקופה הזו בגלל המיתון – הצעת חוק שחתומים עליה חלק מחברי הוועדה.

שלמה קרעי: אני מציע שאם תשובת רשות המיסים תהיה שלילית, והם לא באים לקראתנו בנושא הזה, נקדם את הצעת החוק כהצעה של ועדת הכספים – אני ממליץ לך, אדוני היושב-ראש.

שלמה קרעי: יש עוד כמה דברים, אבל אחד המשמעותיים – עובדים שצריכים לצאת לפנסיה בתקופה הזו – קיבלנו כמה פניות כאלה, שהם חוששים לפנסיה לכל החיים שלהם שתיקבע על בסיס צבירה נכון להיום שנמוכה ב-10% או 15% בגלל הירידות בבורסה.

שלמה קרעי: דיברתי עם יושב-ראש רשות ההון משה ברקת ועם נציב שירות המדינה ועם קובי בר-נתן, הממונה על השכר באוצר.

שלמה קרעי: הוא הבטיח לי לערוך בדיקה בנושא זה.

שלמה קרעי: הבקשה היא לאפשר לאנשים שרוצים להמשיך עוד תקופה קצרה, עד שהמשק יתייצב, להמשיך לעבוד למרות שגיל הפרישה הגיע.

עודד פורר: תודה.

עודד פורר: חברת הכנסת פרקש.

אורית פרקש הכהן: אדוני היושב-ראש, רציתי להציע הצעה לסדר ולבקש את עזרתך בעניין.

אורית פרקש הכהן: ברור לנו אחרי שבוע מאד אינטנסיבי שבו זימנת לוועדה הזאת את כל ראשי ההנהגה הפיננסית במדינה, שהבעיה העיקרית בהתנהלות הכלכלית במשבר הזה היא הניהול שלו, היישום שלו והאכיפה שלו.

אורית פרקש הכהן: רק אתמול קראתי, שהדבר הזה, שבימים הגיוניים אולי היה צריך להתנהל בצורה של חמ"ל של פיקוד עורף מבחינת היום-יום שלו, לא נעשה בצורה כזאת.

אורית פרקש הכהן: ארצה לבקש ממך, שמתוך הוועדה הזו נוציא כולנו כאיש אחד מכתב לראש הממשלה, בחתימת כל חברי ועדת הכספים, כי הכלים שלנו בימים האלה מוגבלים, כפי שאתה יודע.

אורית פרקש הכהן: בו נאמר ששמענו את כולם שהבעיה האמיתית שלנו, ששלושה שבועות לתוך המשבר אנחנו מבינים שהניהול בפועל של כל התוכניות והיישום שלהן לוקה בחסר, ושאנחנו קוראים להקים מינהלת, גוף ייעודי, עם כל התקציבים ששופכים – שופכים 60 מיליארד שקלים, ואני שומעת שזה לא בדיוק 80 מיליארד.

אורית פרקש הכהן: אז שימו עוד כמה מיליונים לגוף ייעודי, שכל ייעודי לוודא שהדברים קורים.

אורית פרקש הכהן: גוף אחד שירכז את כל היישום ויטפל בו.

אורית פרקש הכהן: אני חושבת שמכתב שחתום על-ידי כל חברי ועדת הכספים מאד חשוב בעניין הזה.

עודד פורר: תודה.

עודד פורר: הנושא של הניהול עולה כאן בכל דיון.

עודד פורר: אגב, אני לא בוטח שצריך מטה מיוחד; צריך פשוט להטיל משימה על אחד מראשי האגפים באוצר ולהגיד לו: זה האירוע שלך, אתה המנהל, צא לדרך.

אורית פרקש הכהן: צריך כוח אדם לזה.

עודד פורר: לא צריך שום כוח אדם.

עודד פורר: יותר מזה – הייתי מוריד 10% מכוח האדם – גם השירות היה טוב יותר.

אורית פרקש הכהן: לא משהו גדול אבל אנשים ייעודיים שמתכללים.

עודד פורר: צריך להגדיר משימות ולו"ז.

עודד פורר: זה לא קיים שם.

עודד פורר: חבר הכנסת מיקי לוי.

אורית פרקש הכהן: לוחות זמנים של פעילות.

מיקי לוי: אני אצמצם, כי את השאר אשאיר למנהל רשות המיסים.

מיקי לוי: גם אני רוצה רשות דיבור מול מירי סביון, אבל רק שנדע – התרועה של 6,000 שקלים, בסופו של דבר המשפחה תלך עם 3,070 שקלים לסופר.

מיקי לוי: הדעת אינה תופסת.

מיקי לוי: תעזבו את המיסים כרגע מ-6,000 שקלים.

מיקי לוי: מה קורה לכם?

מיקי לוי: מס הכנסה שלילי.

מיקי לוי: שינינו את השם – נכון, היועצת המשפטית?

מיקי לוי: – לעידוד יציאה לעבודה, ושם אנחנו לא לוקחים מיסים כי אנחנו רוצים שהם ייצאו לעבוד.

מיקי לוי: תעזבו את המיסים.

מיקי לוי: נשאר חצי, 3,070 שקל.

מיקי לוי: אני יוצא בקריאה למקבלי ההחלטות.

מיקי לוי: יש מיליון איש שמקבלים את זה.

מיקי לוי: תעזבו את זה עכשיו.

מיקי לוי: הדעת אינה תופסת.

עודד פורר: תודה.

עודד פורר: אני מזכיר – אין לנו דיון עכשיו עם רשות המיסים.

עודד פורר: יש לנו דיווח מרשות המיסים על ההתקדמות.

עודד פורר: ב-09:30 בדיוק אני מתחיל עם מנכ"ל משרד הפנים.

מיקי לוי: אז אי-אפשר יהיה להעלות בעיות?

עודד פורר: נראה בהתאם ללו"ז.

עודד פורר: מירי סביון, בבקשה, המשנה לרשות המיסים.

עודד פורר: לפני כן – חבר הכנסת מיכאל ביטון, הצעה לסדר.

מיכאל ביטון: אחת, אני מבקש ממך דיון דחוף על המגזר השלישי והעמותות כאן.

מיכאל ביטון: זה 4% מהמועסקים במשק, 6% מהתמ"ג.

מיכאל ביטון: שתיים, הרעיון של האבטלה לחלף אבטלה ולעידוד תעסוקה הוא מתקדם בעצלתיים.

מיכאל ביטון: אני מבקש דיון מתכלל, שנזמין את ראשי המשק.

מיכאל ביטון: אתה תוביל דיון מתכלל בסוגיה של חלף אבטלה לעודד תעסוקה ושמירה על עובדים.

מיכאל ביטון: והדבר השלישי - להזמין את ראשי הבנקים ויושבי-ראש הבנקים והמפקח על הבנקים, לקבל מהם התחייבות לחצי שנה שלא תהיה התפרעות בריביות על הלוואות.

מיכאל ביטון: אם אנחנו שמים אצלם כסף בערבויות, שלא יעשו לנו הגדלת הלוואות בצד השני וריביות – זה משהו שמתחיל עכשיו וחייבים לגדר אותו.

מיכאל ביטון: שלושת הדברים הללו - היושב-ראש, אני מבקש אותך - רק ממל זה יבוא.

עודד פורר: תודה.

עודד פורר: מירי סביון, המשנה למנהל רשות המיסים.

עודד פורר: היה לנו דיון ארוך עם ערן, עלו כל מיני נושאים, וביקשנו לקבל עדכון, מה עלה בגורלם, גם בנושא של מס רכישה ומס שבח, גם לגבי הגבלת הגיל לגבי מענק לעצמאים ונושאים נוספים.

עודד פורר: אשמח לשמוע התייחסות ואולי גם כמה מילים על ההיערכות שלכם לתוכנית הזו.

מירי סביון: לגבי מס הרכישה, הנושא עדיין נמצא בדיונים.

מירי סביון: כרגע העמדה האוצרית היא שלא משנים את התקופות והנושא עדיין נמצא בדיונים.

עודד פורר: מתי תהיה החלטה בדיונים האלה?

עודד פורר: ביום ראשון?

עודד פורר: ביום שלישי?

עודד פורר: בעוד שלושה חודשים?

עודד פורר: לא תהיה בכלל?

שגית אפיק: בנוסף, ראיתי שלכם יש תזכיר ותקנות שדוחים את המועדים שלכם, של מנהל רשות המיסים בהחלטה בערעורים, בהשגות, אז למה זה לא שוויוני שיחול גם על האזרח?

מירי סביון: לגבי הארכת המועדים, התזכיר שלנו – יש לשים לב שהוא מאוזן, כי אנחנו מאריכים מועדים גם לנושא עריכת השומות וגם לנושא של הגשת השגות.

מירי סביון: בהקשר הזה, מה שחשבנו שנכון יהיה כדי שלא יהיה בתקופה הזו לחץ גם מבחינתנו כדי שאם צריך להוציא שומות שנכון שייצאו ולא נזדקק למצבים שאנחנו כורעים תחת הלחץ למייצגים ולעסקים לבוא לדיוני שומה - זה נראה לנו לא נכון.

מירי סביון: מצד שני, לא נכון, שהמדינה, אם מגיעים לה עוד כספי מיסים, היא תפסיד אותם, ולכן נראה לנו שזה דבר שחשוב ונכון לעשותו.

עודד פורר: איך אתם מאזנים בין הדחייה שאתם נותנים לעצמכם וההקלות שאתם נותנים לעצמכם להקלות לאזרחים?

מירי סביון: ההארכות האלה ניתנו גם לאזרחים.

מירי סביון: במצב הזה ברור לנו שבדיוק כפי שאנחנו לא יכולים לעשות שומות כפי שאנו עושים בדרך כלל, גם האזרח, יכול להיות שהוא לא פנוי עכשיו להגיש השגה או לערער על עיצום כספי שהוטל עליו או צעדים מהסוג הזה, ולכן חשבנו שנכון באותה מידה לתת אורכה גם לאזרחים, ובמובן הזה החקיקה הזו מאוזנת.

מירי סביון: לגבי הארכת התקופות לעניין מכירת דירה למי שקנה, הנושא הזה, ההחלטה האוצרית כרגע היא שלא נותנים הארכה.

מירי סביון: הנושא כרגע נמצא בדיונים.

מירי סביון: כרגע התשובה היא שלא נותנים הארכה.

עודד פורר: היועצת המשפטית, הבקשה שלהם הגיעה אלינו?

שגית אפיק: זה יגיע כהצעת חוק, כי עדיין לא הונחה במליאה, למיטב הבנתי.

שגית אפיק: היא צריכה לעבור קריאה ראשונה, אבל הכוונה היא לקדם את זה בהליך מהיר.

שגית אפיק: זו הצעת חוק שמחליפה תקנות שעת חירום, ולכן היא תהיה בהליך חקיקה מהיר יחסית – כך אני מבינה מהממשלה וממשרד המשפטים.

עודד פורר: אמרתי לאורך כל הדרך – בוועדה הזאת יהיה מסלול ירוק להצעות חוק ותקנות שתביא הממשלה שנוגעות להתמודדות עם המשבר הזה.

עודד פורר: לא נהיה חסם, אבל בהחלט נטייב את ההצעות האלה וניצור בהן איזון.

עודד פורר: הגיוני לתת דחיות כעת בכל הפרמטרים, גם פה וגם פה, ונראה איך אנו פועלים בעניין.

שלמה קרעי: הם יוצאים מנקודת הנחה, אדוני היושב-ראש, לפי מה שהיא אומרת, שאלה כספי מיסים שצריכים להיכנס למדינה.

שלמה קרעי: אלה לא כספי מיסים שצריכים להגיע.

שלמה קרעי: אלה אנשים שיכלו למכור את הדירה שלהם, אם המצב היה טוב, ולא היו כספי מיסים.

עודד פורר: אגב, יכול להיות שמישהו היה עם עסקה סגורה והיא נעלמה לו כשפרץ המשבר.

עודד פורר: בבקשה, מירי.

מירי סביון: יש הנושא של צעדי החקיקה שהוכרזו שלשום.

עודד פורר: בדיון הקודם העלינו מספר בקשות – אחת, לגבי הגבלת הגיל, שהמענק לעצמאיים ישולם רק מגיל 28.

עודד פורר: שתיים, דיברנו על הנושא של שווי מס רכב והעובדה שהיום הרכבים האלה פשוט לא בשימוש.

עודד פורר: אי-אפשר לומר שניתנת הטבה פרטית למי שמחזיק רכב צמוד, כי הוא לא יכול להשתמש בו כי אסור לו לצאת מהבית, ולכן צריך לבטל לפחות את שווי מס הרכב למי שלא יכול להשתמש ברכבו הצמוד.

עודד פורר: וכיצד יינתנו המענקים לעסק שהוקם ב-2019 – מדוע הוא צריך להיות מוחרג?

עודד פורר: אם אני הייתי עצמאי כל שנת 2019, מדוע אני צריך להיות מוחרג מהתקנות?

עודד פורר: ובנוסף, אם תוכלי להתייחס לתוכנית שלכם.

עודד פורר: וגם מס שכר שמוטל על מלכ"רים, שגם ככה היום נמצאים בעומס עבודה, והאם אפשר לתת את זה כהקלה.

מירי סביון: לגבי המענק, אומר כמה דברים כלליים, ואחרי זה שלמה אוחיון סמנכ"ל שירות לקוחות, יתייחס לגבי המנגנון.

מירי סביון: אתמול תוקן הגיל וירד ל-23.

עודד פורר: זה חדשות טובות.

עודד פורר: לא הוצאתם את זה כהודעה פורמלית.

עודד פורר: אני מברך.

מירי סביון: זה תיקון שבוצע אמש.

מירי סביון: שלמה יוכל לפרט לגבי זה.

מירי סביון: לגבי נקודות אחרות, לגבי שווי רכב, שזו אחת הסוגיות שמובאות בפנינו, מכמה וכמה גורמים – זה נושא שחשוב לנו, והוא שוב ושוב עולה לדיון.

מירי סביון: אני רגע רוצה לדבר על ההיבט הכלכלי של הנושא הזה.

מירי סביון: הנושא של שווי שימוש ברכב הוא שווי שימוש שנעשה על בסיס שימוש ממוצע ברמה השנתית.

מירי סביון: כרגע, אם אנחנו מדברים על חודש מרס, ההגבלות החמורות על תנועה החלו באמצע החודש, ואם אנחנו מסתכלים בראייה שנתית, עדיין לא ניתן לדעת עד השימוש הפרטי הממוצע כמה ייפגע.

מירי סביון: אנחנו מבינים את התחושה של חלק מהאנשים שאולי אנו גובים שווי כשהשימוש הפרטי ברכב ירד, אבל אנחנו מדברים כרגע על תקופה מאד קצרה בהתייחס לשנה.

מירי סביון: גם מבחינת כל המודלים - אם מסתכלים על המודל הכלכלי, שווי הרכב נובע גם מהוצאות משתנות וגם מהוצאות קבועות.

מירי סביון: ההוצאות הקבועות זה למשל ירידת השווי של הרכב, הוצאות מימון, מי שמקבל רכב ממקום העבודה, לא נושא בהם לעומת מי שרוכש רכב בעצמו.

מירי סביון: ההוצאות האלה לא תלויות בשימוש שנעשה בכלי הרכב.

מירי סביון: זה ברמה הכלכלית הפרטנית בהתייחס לסוגיה בצורה מקצועית וספציפית.

מירי סביון: לכן כרגע גם ברמה הכלכלית לגבי מרס הבהרנו מפורשות שאנחנו לא חושבים שיש מקום לשנות כרגע את שווי הרכב.

מירי סביון: ככל שההגבלות יימשכו ואולי יוחמרו, אולי יהיה צריך לבחון את זה שוב.

עודד פורר: שווי הרכב מתייחס גם לצריכת דלק.

עודד פורר: היום פורסם ש-70% ירידה בצריכת הדלק בתחנות.

עודד פורר: זה הוצאה מרכזית על מי ששווי הרכב שלו - אני בטוח שבחופשת הפסח כנראה מי שיש לו רכב צמוד מהעבודה, לא ייסע לטייל.

מירי סביון: כדי לסיים את ההסבר הזה, אני מציינת שהשאלה היא מה יקרה ברמה השנתית, כי אנשים גם באופן שוטף מדי פעם חולים, יוצאים לחופשות בחו"ל, והשימוש ברכב לא שווה בכל חודשי השנה, אלא יש חודשים ותקופות שמשתמשים יותר ויש שפחות.

מירי סביון: לכן שווי הרכב הוא ממוצע.

מירי סביון: אלה נתונים כלכליים.

מירי סביון: כרגע אנחנו נמצאים בחודש מרס, על חצי חודש, שיש עדיין אנשים שנוסעים לעבודה.

מירי סביון: חלק מהאנשים משתמשים פחות, אבל חלק מהשימוש הפרטי עדיין נעשה.

מירי סביון: ככל שההחמרות בתנועה יימשכו, נצטרך לבחון את הסוגיה שוב.

מירי סביון: מעבר לזה, מי שמקבל רכב צמוד, יש לזכור שזה בעיקר שני העשירונים העליונים של השכירים במשק.

מירי סביון: אנחנו במצב שבו – ואנחנו רואים את זה גם במנגנון הפיצויים, ויש לכם ביקורת שאפשר לומר: כרגע המדינה לא - גם אם יש מישהו שנוסע פחות ברכבו בשבועיים האחרונים, אנחנו מדברים יחסית בצורה ממוצעת על האוכלוסיות הכי חזקות במשק, שמקבלות רכב צמוד.

מירי סביון: אנחנו מאד מקווים שנצא מהמשבר הזה מהר, ואז ממילא ההגבלות יוסרו מהר מאד, ואז ברמה השנתית כנראה שלא תהיה הצדקה אמיתית להפחית את שווי הרכב.

מירי סביון: אבל אם המשבר יעמיק, וכל אחת מקבוצות האוכלוסייה במשק תצטרך לתת תרומה במובן הזה שההכנסות שלה ייפגעו מעט, שהמדינה תצטרך למצוא מקורות תקציביים - יהיה צריך לחשוב היטב גם ברמת המחוקק, מי הקבוצות שאנחנו מפצים קודם.

עודד פורר: זה לא עניין של פיצוי אלא זה עניין של מס אמת.

עודד פורר: אם יש לי הוצאה מוכרת, אתם מכירים בה - לא משנה אם אני מרוויח 100,000 שקל בחודש או 10,000 שקל בחודש.

עודד פורר: קבעתם שלרכב קובעים שווי כי זו הטבה שניתנת לכיס הפרטי ולכן אנחנו ממסים אותה באמצעות זה שאומרים: זה שווי ההטבה שקיבלת, לפי שווי הרכב.

עודד פורר: אם אני במשך חודש שלם, ואני מעריך שמי שיצא לחל"ת באמצע מרס, לפחות עד אחרי פסח לא ישתמש ברכבו הפרטי – גם אסור לו לצאת מהבית, כלומר כמעט 10% מההטבה הזו לא קיימת.

עודד פורר: אי-אפשר למסות הטבה שלא קיימת.

עודד פורר: זה כמו שתגידי: אגבה ממנו מס על אש"ל, אבל אין לו אש"ל.

מירי סביון: ברמה המקצועית, כלכלית וגם משפטית – התנהלו תיקים שהגיעו עד בית המשפט העליון בשאלה של שווי שימוש.

עודד פורר: סליחה.

עודד פורר: עמדתכם ברורה.

עודד פורר: גם עמדתנו בעניין הזה, ונמשיך לדון בזה.

אורית פרקש הכהן: זה לגבי עובדים מדינה?

עודד פורר: לגבי כולם.

עודד פורר: נעבור לדברים הבאים, לגבי המענק למי שהקים עסק רק בשנת 2019.

מירי סביון: תכף שלמה יתייחס לעסקים חדשים.

מירי סביון: לגבי דחיית מיסים, כרגע מעבר לדחייה שעשינו לעסקים הקטנים, שמדווחים דו-חודשי ומע"מ לאפריל – זו דחייה שנתנו בתוך חודש מרס, אנחנו כרגע לא נותנים דחיית מיסים גורפת.

מירי סביון: מצד שני, כל המשרדים שלנו מכוונים לטפל בפניות רבות מאד שמגיעות, גם ממייצגים וגם מאנשים פרטיים, מעסקים שמבקשים דחייה על בסיס קונקרטי בנסיבות של העסק.

מירי סביון: אני רוצה להסביר למה ההתנהלות שלנו בצורה כזו, הגם שהיא גוזלת מאתנו הרבה מאד זמן ועבודה.

מירי סביון: מצד אחד, אנחנו מבינים את הצורך של המשק בתזרים מזומנים ובעזרה.

מירי סביון: מהצד השני יש להבין, שכספי המיסים, ממילא אנחנו צופים ירידה מאד משמעותית.

מירי סביון: במרס היתה ירידה משמעותית, אבל עדיין לא גדולה, כי חלק מהתשלומים שקיבלנו היו על חודש פברואר.

מירי סביון: עשינו מאמצים אדירים ובחודש מרס החזרנו החזרי מס וסכומי עתק.

מירי סביון: זירזנו החזרים – דברים שבעבודה השוטפת היינו מחזירים אותם באפריל ואולי אפילו במאי.

מירי סביון: עשינו מאמץ מאד גדול כדי להחזיר את ההחזרים כבר עכשיו כדי לתת למשק, למי שמגיע לו, תזרים שוטף.

מירי סביון: המדינה יכולה וצריכה לקבל מעסקים שיכולים לשלם.

מירי סביון: המדינה צריכה אותם כדי לתמוך בכל התוכניות שאנחנו רוצים לתת ולסייע.

מירי סביון: לכן כרגע איפה שחשבנו שנכון לתת בצורה גורפת, עשינו זאת.

מירי סביון: בכל שאר המקומות מי שפונה אלינו, ואנחנו מוצאים את הבקשה מוצדקת, ופקידי השומה, המשרדים שלנו ומשרדי המע"מ עובדים באופן שוטף על הפניות עם כוח אדם מאד גדול, שמוקצה לטיפול בפניות האלה, ובאותם מקומות שבהם אנחנו רואים שעסקים לא יכולים לעמוד בתשלומים, ניתנות דחיות והסדרי תשלומים ניתנים בצורה קונקרטית.

מירי סביון: אנחנו מאד זהירים ונמצאים עם יד על הדופק כדי למנוע מצב שבו המדינה תפסיד כספי מיסים שעכשיו היא צריכה אותם יותר מאשר בכל תקופה אחרת.

עודד פורר: תודה.

עודד פורר: שלמה, תוכל להתחבר שוב ב-10:30?

עודד פורר: תודה.

עודד פורר: שלמה אוחיון, סמנכ"ל בכיר שירות לקוחות – רשות המיסים, התייחסותך לעניין המענק, ההורדה לגיל 23, וגם עניין המיסוי של המענק, שהתברר לנו שהולכים לגבות מס והפרשות על מי שמקבל את המענק לעצמאיים.

שלמה אוחיון: קודם כל, אני מסייג את דבריי ואומר שהחקיקה עדיין לא אושרה – זו הצעת חקיקה.

שלמה אוחיון: השינוי של גיל 23 נעשה אתמול בעקבות פניות שהיו אלינו ולאוצר.

שלמה אוחיון: נענינו לפנייה הזאת, והחקיקה המוצעת כרגע מתייחסת למי שמלאו לו 23 בשנת 2019.

שלמה אוחיון: היתה שאלה למי שפתח את עסקו ב-2019, ואין לו דוח מ-2018, גם זה הוסדר בחקיקה.

שלמה אוחיון: נתנו מענה לכך, שמי שפתח את העסק שלו בתחילת 2019 והיו לו נתונים השוואתיים לתקופה של מרס-אפריל 19 מול מרס-אפריל 20, ונוכל לבדוק את הירידה בפעילות העסקית שלו בהיקף של 25%, כפי שמנוסח בחקיקה, הרי שיהיה זכאי למענק.

שלמה אוחיון: לעניין החיוב במס, המענק או הכנסה חייבת למי שקיבל את המענק.

שלמה אוחיון: הבדיקה, היתה שאלה, למה מתעסקים עם זה בנקודת זמן הזו – תנו לאנשים לעבור את החג.

שלמה אוחיון: אני די מסכים עם זה.

שלמה אוחיון: לכן כרגע האנשים לא צריכים להתעסק עם סוגיית המס – היא תבוא לפתחו של מי שקיבל את המענק רק בעוד שנה, כאשר יצטרך להגיש את הדוח על שנת 2020.

שלמה אוחיון: ככל שתהיינה לו הכנסות, הוא ישלם לפי המס השולי, אז לא נכון לומר שמשלמים 50% מס, כי לא כולם ב-50% מס - ודאי לא האוכלוסייה שתקבל את המענק – הרי המענק מוגבל גם בתקרה של הכנסה של התובע וגם ההכנסה המשפחתית.

שלמה אוחיון: לכן מהבחינה הזו נראה לנו שגם אם זה יהיה חייב במס- -

עודד פורר: למה לא פשוט לתת פטור ממס על המענק הזה בתקופה הזו?

עודד פורר: הבלגאן שתרוויחו מזה לא יהיה שווה כלום.

שלמה אוחיון: אנו ערים לכך.

עודד פורר: גם ככה עצמאיים מקבלים פחות מהשכירים, גם בצורת המענק הזו.

שלמה אוחיון: אם יש עוד שאלות, אשמח להשיב.

מיכל שיר סגמן: למה, מצד אחד, המדינה רוצה להעניק, ומהצד השני היא לוקחת?

מיכל שיר סגמן: יד אחת נותנת את המענק, והשנייה – לוקחת.

מיכל שיר סגמן: אני מבינה שצריך מס, אבל המענק הזה מגיע כדי שאנשים לא יתמוטטו.

מיכל שיר סגמן: גם אם זה יקרה בסוף השנה, שהעסקים יצטרכו לשלם את אותו מס ולא במיידי - אחלה, אבל בעוד שנה מה יהיה עם העוסקים האלה?

מיכל שיר סגמן: הרי הם לא יצליחו לעמוד על הרגליים כל כך מהר.

מיכל שיר סגמן: אנחנו עומדים בפני משבר.

מיכל שיר סגמן: פה זה לתת כאילו מתנה.

מיכל שיר סגמן: זה נותן תחושה לא טובה.

מיכל שיר סגמן: העסקים העצמאיים גם ככה בפחד מאד גדול.

מיכל שיר סגמן: אני בעדה שזה מיותר לחלוטין.

מיכל שיר סגמן: תנו על זה את הדעת ותראו איך אפשר לבטל את המס הזה, כי הוא לא במקומו.

שלמה אוחיון: מאחר שהגשנו את החקיקה וזו ההצעה שעומדת על הפרק, אני אעביר את הדברים שלך להנהלת רשות המיסים, למנהל רשות המיסים.

שלמה אוחיון: אני מניח שההחלטה לא רק בידיו אלא החלטה אוצרית ברמה הכללית.

שלמה אוחיון: ככל שיהיה שינוי, נשמח להודיע.

עודד פורר: אני רוצה לציין גם לפרוטוקול ולכל מי שצופה בנו שעד רגע זה לא הגיעה לוועדת הכספים טיוטת חקיקה או תקנות או משהו שנדרש כדי לאשר את אותם מענקים.

עודד פורר: כרגע אנחנו מדברים באוויר.

עודד פורר: היום כבר יום רביעי.

עודד פורר: ארצה לעשות את זה כמה שיותר מהר, אך אנו חייבים לקבל את החומר מהממשלה כדי לזמן דיון.

עודד פורר: גם נוציא פנייה מסודרת לממשלה.

עודד פורר: זה כמו לפנות לראש הממשלה לנהל את העסק כמו שצריך.

עודד פורר: אני לא הולך לכתוב מכתב שיקימו מטה.

עודד פורר: הם צריכים להגדיר מי יוביל.

אורית פרקש הכהן: ואבני דרך לביצוע.

עודד פורר: עד רגע זה אני לא יודע מי האיש שאליו אנו פונים כשיש בעיה.

עודד פורר: ואם אנחנו לא יודעים, קל וחומר שהאזרחים לא יודעים.

עודד פורר: עוד דבר שנוגע גם בעניין של משרד הפנים וגם בעניין רשות המיסים – נושא הטבות המס.

עודד פורר: יש התחייבות שלטונית, מכתב של ראש המשלה לראש עיריית עכו שקובע שצריך להחזיר את המצב שבו עכו ונהרייה שוות.

עודד פורר: אמר פה מנכ"ל משרד הפנים שהעמדה של מנכ"ל המשרד חד-משמעית - צריך להשוות את עכו לנהרייה.

עודד פורר: אומר שר האוצר – גם אמר לראש עיריית עכשיו שצריך להשוות את מפת הטבות המס ביניהן.

עודד פורר: פונים אליי שמעון לנקרי ראש העיר וזאב נוימן ממלא מקום ראש העיר ותושבי עכו שרוצים – אגב, העלות של העניין הזה הוא בסך הכול 8 מיליון שקל לתקציב המדינה, אם יש הסכמה של כל הגורמים.

עודד פורר: פה אני גם אומר לרשות המיסים ומשרד הפנים – פה יהיה מסלול ירוק לעניין.

עודד פורר: תביאו את שינוי החקיקה לעניין – לא נהיה אלה שנעצור בעדכם.

עודד פורר: אני חושב שגם מבחינת חברי הכנסת שהצטרפו לעניין הזה גם מכל הסיעות שישבו פה, אני לא רוצה סיבה שזה לא יעבור.

עודד פורר: תודה רבה, הישיבה נעולה.